Druk op die rand nog nie verby | Netwerk24
09 Junie 2019 18:14
Die rand gaan nie binnekort die partytjie van opkomende markte se geldeenhede bywoon nie, toon 'n ontleding van tegniese aanwysers.
Die rand het die week met 2,5% (bykans 40c) verswak na die vorige Vrydag (31 Mei) se sluitingsprys van R14,58.
Die indeks oor sy relatiewe sterkte wat aantoon of 'n sekuriteit soos 'n geldeenheid oorverkoop of te veel gekoop is, toon die rand het nog ruimte om te verswak. Dit het pas sy swakste week sedert Februarie beleef.
Boonop het die rand deur 'n vlak gebreek wat in tegniese ontledings gebruik word – wat aandui hy kan tot R15,70 verswak. Hy was laas in September op dié vlak gedurende die dag.
In September verlede jaar het die rand skerp verswak tot sy swakste vlak die afgelope jaar toe dit op 5 September op R14,42 gesluit het.
Gedurende die afgelope week het dit skerp verswak toe BBP-syfers vir die eerste kwartaal getoon het dat die ekonomie die ergste sedert 2009 ingekrimp het. Vrydagoggend het dit tot R15,17 teenoor die dollar verswak, wat die swakste vlak in nege maande was.
Die rand was laas so swak toe bekend gemaak is Suid-Afrika was in 2018 vir twee kwartale lank in 'n resessie.
Vrydagmiddag het dit egter versterk en op R14,95 gesluit, toon Iress.
Dié vlak is laas op 12 September gesien.
Dit beteken die rand het die week met 2,5% (bykans 40c) verswak na die vorige Vrydag (31 Mei) se sluitingsprys van R14,58.
Die binnegevegte in die ANC oor die Reserwebank se mandaat het bygedra tot die verswakking.
Die nuus dat Dondo Mogajane, direkteur-generaal van die tesourie, in Japan op die G20-lande se byeenkoms vir ministers van finansies gesê het Eskom gaan nog hulp kry, gaan waarskynlik weer druk op die rand plaas. Boonop het die SAL ook Vrydag aangekondig hy soek nóg R4 miljard van die staat om oorbruggingsfinansiering terug te betaal sodat hy weer geld by banke kan leen.
Matete Thulare, 'n ontleder van FirstRand Bank, het gesê die prentjie lyk baie sleg vir die rand.
Piotr Matys, 'n valutastrateeg van Rabobank in Londen, het gesê die tendens van die begin van die jaar af van hoe die rand teen die dollar verhandel duur voort.
"Die onderliggende tendens in die Suid-Afrikaanse ekonomie is baie swak en sal nie verander totdat wesenlike vordering gemaak word met strukturele hervorming nie."